**NOTEIKUMI**

Liepājā

|  |  |  |
| --- | --- | --- |
|  2024. gada 21. martā |  Nr.3 (prot. Nr.3, 23.§) |   |
| Sociālās iekļaušanas veicināšanas projektu līdzfinansēšanas konkursa noteikumi  |
|  | Izdoti saskaņā ar Liepājas valstspilsētas pašvaldības domes 2023. gada 19. oktobra nolikuma Nr.17 “Liepājas valstspilsētas pašvaldības nolikums” 60. punktu  |

 **I. Vispārīgie jautājumi**

1. Noteikumi nosaka kārtību, kādā Liepājas valstspilsētas pašvaldība (turpmāk – pašvaldība) piešķir līdzfinansējumu pilsoniskās sabiedrības organizāciju (biedrību un nodibinājumu, turpmāk – PSO) sociālās iekļaušanas veicināšanas projektiem.

2. Pašvaldība līdzekļus PSO sociālās iekļaušanas veicināšanas projektiem (turpmāk – Projekts) piešķir konkursa kārtībā. Līdzekļi projektu finansēšanai tiek plānoti pašvaldības kārtējā gada budžetā.

3. Projektu pieteikumus var iesniegt PSO, kas ir reģistrētas Labklājības ministrijas Sociālo pakalpojumu sniedzēju reģistrā (turpmāk – Reģistrs) sociālās rehabilitācijas pakalpojuma sniegšanai un kuru juridiskā adrese Liepājas valstspilsētā ir vismaz divus gadus (turpmāk – Pretendents).

4. Noteikumi nav attiecināmi uz tādiem projektiem, kuros tiek veikta komercdarbība ar mērķi gūt peļņu.

5. Pretendentu iesniegtos projektu pieteikumus izvērtē pašvaldības Pilsoniskās sabiedrības veicināšanas komisija (turpmāk – Komisija).

6. Paziņojumu par konkursu publicē pašvaldības tīmekļvietnē [www.liepaja.lv](http://www.liepaja.lv).

**II. Konkursa mērķi**

7. Konkursa mērķi ir:

 7.1. atbalstīt Liepājas valstspilsētā reģistrēto PSO sniegto sociālās rehabilitācijas pakalpojumu pieejamību;

7.2. veicināt sociālās atstumtības riskam pakļauto Liepājas valstspilsētā deklarēto iedzīvotāju grupu sociālo iekļaušanos.

**III. Līdzfinansējuma piešķiršanas nosacījumi**

8. Projekta ietvaros Pretendents sociālās rehabilitācijas pakalpojumu var sniegt tai klientu grupai, kas Reģistrā reģistrēta Pretendenta sociālās rehabilitācijas pakalpojuma klientu grupā.

9. Ja Pretendents Reģistrā ir reģistrējis vairākas sociālās rehabilitācijas pakalpojuma klientu grupas, konkursa ietvaros var saņemt atbalstu vienas klientu grupas sociālajai rehabilitācijai.

10. Ja vienas klientu grupas sociālajai rehabilitācijai ir iesniegti vairāku Pretendentu pieteikumi, Komisija var pieņemt lēmumu par atbalsta piešķiršanu vienam no iesniegtajiem projektiem.

11. Projekta aktivitātes tiek īstenotas Liepājas valstspilsētā un ieguvējiem no Projekta rezultātiem jābūt Liepājas valstspilsētā deklarētiem iedzīvotājiem, kas atbilst noteikumu 8. punktā minētajiem nosacījumiem.

12. Projekta aktivitātes var īstenot ārpus Liepājas valstspilsētas, ja tās ir nepieciešamas Projekta mērķu sasniegšanai un ir pamatotas PSO sniegtās sociālās rehabilitācijas mērķu sasniegšanai.

13. Projekta aktivitātes tiek īstenotas konkursa izsludināšanas gadā, ja Komisija nav noteikusi citādi.

14. Pretendents, iesniedzot Projektu, norāda šādu informāciju (1. un 2. pielikums):

14.1. piedāvātā sociālās rehabilitācijas pakalpojuma detalizētu aprakstu. Pretendents var piedāvāt vairākus sociālās rehabilitācijas pakalpojumus;

14.2. sociālās rehabilitācijas pakalpojumā iesaistīto speciālistu skaitu, pienākumus, kvalifikāciju, pieredzi un nodarbinātības formu;

14.3. plānoto klientu grupu;

14.4. plānoto klientu skaitu;

14.5. stundu skaitu, kas paredzēts viena klienta sociālajai rehabilitācijai;

14.6. vienas stundas izmaksas viena klienta sociālajai rehabilitācijai, pievienojot izmaksu aprēķinu;

14.7. kopējās sociālās rehabilitācijas pakalpojuma izmaksas un no pašvaldības plānotais līdzfinansējums.

15. Pašvaldības līdzfinansējumu piešķir Projektiem, kas atbilst noteikumos noteiktajiem administratīvajiem kritērijiem (3. pielikums) un kvalitatīvajiem kritērijiem (4. pielikums).

16. Pašvaldības līdzfinansējumu nepiešķir:

16.1. projektiem, kuri netiek iesniegti projektu konkursa noteiktajā termiņā un kārtībā;

16.2. sociālās rehabilitācijas pakalpojumiem, kurus finansē valsts vai cita pašvaldības programma, lai novērstu dubulta finansējuma risku;

16.3. inventāra, pamatlīdzekļu un nekustamā īpašuma iegādei vai būvdarbiem;

16.4. ārvalstu braucieniem;

16.5. pabalstiem un citiem līdzīgiem maksājumiem privātpersonām;

16.6. peļņas gūšanai;

16.7. īstenotiem projektiem;

16.8. sociālās rehabilitācijas pakalpojuma saturs ietver reliģisku vai politisku ievirzi;

16.9. Pretendentiem, kuri projektu pieteikumos nav norādījuši kopējās sociālās rehabilitācijas pakalpojuma izmaksas un savu ieguldījuma daļu;

16.10. projektiem, kuru iesniedzējiem uz šī konkursa izsludināšanas dienu ir nodokļu parādi, tai skaitā valsts sociālās apdrošināšanas obligāto iemaksu parādi, kas kopsummā pārsniedz 150 *euro*, vai nav samaksāti pašvaldības noteiktie obligātie maksājumi pilnā apmērā;

16.11. Pretendentiem, kuriem uz pieteikuma iesniegšanas brīdi nav nokārtotas iepriekšējās līgumsaistības ar pašvaldību, kā arī ir parādsaistības attiecībā pret pašvaldību, tostarp pašvaldības administrēto nodokļu parādi, vai nav samaksāti pašvaldības noteiktie obligātie maksājumi pilnā apmērā;

 16.12. Pretendentiem, kuri snieguši nepatiesu informāciju.

17. Projektā tiek plānotas tikai attiecināmās izmaksas. Attiecināmās izmaksas ir:

17.1. noteiktas projekta īstenošanas līgumā un tās ir veiktas līdz līgumā noteiktajam projekta līdzfinansējuma izlietojuma beigu termiņam;

17.2. uzskaitītas Pretendenta grāmatvedības uzskaitē, ir identificējamas, nodalītas no pārējām izmaksām un pārbaudāmas, tās apliecina attiecīgu attaisnojuma dokumentu oriģināli;

17.3. veiktas no kalendārā gada 1. marta.

18. Viena projekta atbalsta intensitāte nevar pārsniegt 40% no Projektu līdzfinansēšanai kopējā paredzētā pašvaldības budžeta. Atbalsta intensitāte vienam projektam ir palielināma, ja atbalstīto Projektu kopējās attiecināmās izmaksas neapgūst visu konkursam paredzēto pašvaldības finansējumu.

19. Lai pārliecinātos par Pretendenta atbilstību noteikumu prasībām, pašvaldība informāciju iegūst no pašvaldībai pieejamajām datu bāzēm. Ja informācija, kas iegūta datu bāzēs, ir nepilnīga vai neatbilst Pretendenta rīcībā esošajai informācijai, Komisija var pieprasīt projekta iesniedzējam iesniegt papildu informāciju.

**IV. Projekta iesniegšana**

20. Pretendents, iesniedzot projekta pieteikumu, apņemas ievērot noteikumu nosacījumus.

21. Katrs projekta iesniedzējs konkursā drīkst iesniegt tikai vienu projekta pieteikumu.

22. Noteikumi ir pieejami pašvaldības tīmekļvietnē [www.liepaja.lv](http://www.liepaja.lv).

23. Projekta pieteikums tiek sagatavots un iesniegts tiešsaistē, aizpildot Liepājas e-pakalpojumu sistēmā izvietoto pieteikuma formu.

24. Projektu pieteikumus pieņem saskaņā ar izsludināto termiņu.

25. Komisija var pagarināt projektu pieteikumu iesniegšanas termiņu vai izsludināt papildu konkursu, informāciju publicējot pašvaldības tīmekļvietnē [www.liepaja.lv](http://www.liepaja.lv).

26. Jautājumus par projekta pieteikuma sagatavošanu var sūtīt uz elektronisko pasta adresi nvo@liepaja.lv, bet ne vēlāk kā 3 (trīs) darba dienas pirms projektu pieteikumu iesniegšanas termiņa.

27. Pretendentam ir tiesības projekta pieteikumam pievienot papildu dokumentus, kurus Pretendents uzskata par būtiskiem projekta izvērtēšanai.

28. Pretendents ir atbildīgs par sniegto ziņu patiesumu.

1. **Personas datu apstrāde**

29. Konkursa laikā iegūto projekta pieteikumā iekļauto personas datu pārzinis ir pašvaldība, kuras vārdā personas datu apstrādi veic tās iestāde “Liepājas Centrālā administrācija” un Komisija ar mērķi izvērtēt projektu pieteikumus.

30. Tiesiskais pamats projekta pieteikumā ietverto personas datu apstrādei ir pārziņa uzdevumu izpilde sabiedrības interesēs saskaņā ar Vispārīgās datu aizsardzības regulas 6. panta 1. punkta e) apakšpunktu un Pašvaldību likumu.

31. Personas datu saņēmēji ir Liepājas Centrālās administrācijas Vides, veselības un sabiedrības daļas pilnvarotie darbinieki (konkursa organizēšana un administrēšana), Sabiedrisko attiecību un mārketinga daļa, Informācijas tehnoloģiju daļa, konkursa Komisija, Pārziņa nolīgtie apstrādāji (Liepājas e-pakalpojumu sistēmas uzturētājs), lai īstenotu ar Konkursa organizēšanu nepieciešamās aktivitātes.

32. Pārzinis projekta pieteikumā iekļauto personas datu apstrādi veic un datus glabā ne ilgāk kā piecus gadus pēc izsludinātā konkursa noslēgšanās.

33. Projektā pieteikumā ietverto personas datu subjektam ir tiesības:

 33.1. pieprasīt pašvaldībai piekļūt saviem apstrādātajiem personas datiem, iesniedzot pamatojumu lūgumam, normatīvajos aktos noteiktajos gadījumos lūgt personas datu apstrādes ierobežošanu, kā arī iebilst pret apstrādi;

 33.2. iesniegt sūdzību par nelikumīgu personas datu apstrādi Datu valsts inspekcijā;

 33.3. par personas datu apstrādes jautājumiem vērsties pie pašvaldības datu aizsardzības speciālista – kontaktinformācija: tālrunis 63422331, adrese: Rožu iela 6, Liepāja, elektroniskā pasta adrese: das@liepaja.lv.

34. Pretendentam ir pienākums informēt projekta pieteikumā iekļauto personas datu subjektus par to datu nodošanu pašvaldībai un apstrādi, lai izvērtētu projekta pieteikumus.

1. **Projektu pieteikumu vērtēšanas kritēriji un pieteikumu vērtēšanas kārtība**

35. Pretendentu iesniegtos projektu pieteikumus izvērtē Komisija.

36. Komisijas locekļi savā darbībā ievēro likumu “Par interešu konflikta novēršanu valsts amatpersonu darbībā” un Komisijas nolikumu.

37. Komisija veic iesniegto pieteikumu izvērtēšanu atbilstoši nolikumā noteiktajiem vērtēšanas kritērijiem, izvērtējot atbilstību administratīvajiem (3. pielikums) un kvalitatīvajiem vērtēšanas kritērijiem (4. pielikums).

38. Ja Komisija konstatē, ka projekta pieteikums neatbilst kādam no administratīvo kritēriju punktiem, tā var pieņemt lēmumu par projekta pieteikuma noraidīšanu un projekta pieteikuma vērtēšanu neturpināt.

39. Komisija, vērtējot projekta pieteikuma atbilstību administratīvajiem un kvalitatīvajiem vērtēšanas kritērijiem, ir tiesīga pieprasīt projekta iesniedzējam iesniegt papildu informāciju.

40. Komisijai ir tiesības pieaicināt ekspertus, kuriem ir padomdevēja tiesības.

41. Ne vēlāk kā 4 (četru) nedēļu laikā pēc projektu pieteikumu iesniegšanas beigu termiņa, Komisija pieņem lēmumu par atbalstītajiem vai noraidītajiem projektiem.

42. Pieņemot lēmumu par līdzfinansējumu, Komisija ņem vērā katram projektam vērtēšanā piešķirto vērtējumu, sarindojot projektus pēc iegūto punktu skaita, kopējo pieejamo konkursa finansējumu un noteikumu 18. punktā noteikto atbalsta intensitāti vienam projektam.

43. Komisijai ir tiesības pieņemt lēmumu atbalstīt projektu pilnībā, daļēji vai projektu noraidīt.

44. Ja Komisija lemj piešķirt daļēju līdzfinansējumu, Pretendents veic precizējumus iesniegtajā projekta pieteikumā atbilstoši Komisijas lēmumam.

45. Pretendents tiek rakstveidā informēts par Projekta atbalstīšanu vai noraidīšanu 2 (divu) nedēļu laikā pēc Komisijas lēmuma pieņemšanas. Gadījumos, kad projekts tiek atbalstīts, Pretendents tiek informēts arī par piešķirtā līdzfinansējuma apmēru un līguma slēgšanas kārtību.

46. Pretendentus par Komisijas lēmumu rakstiski informē Komisijas sekretārs.

47. Konkursa rezultāti tiek publicēti pašvaldības tīmekļvietnē [www.liepaja.lv](http://www.liepaja.lv).

 **VII. Līguma slēgšanas un atskaišu iesniegšanas kārtība**

48. Liepājas valstspilsētas pašvaldība, Liepājas Centrālās administrācijas personā slēdz līgumu (5. pielikums) ar atbalstītā Projekta īstenotāju par projekta īstenošanu un piešķirtā līdzfinansējuma izlietošanu. Līgums par līdzfinansējuma piešķiršanu abām pusēm jānoslēdz 1 (viena) mēneša laikā no lēmuma par līdzfinansējuma piešķiršanu spēkā stāšanās dienas. Pretējā gadījumā lēmums par līdzfinansējuma piešķiršanu zaudē spēku.

49. Pašvaldības līdzfinansējuma saņēmējs Liepājas Centrālās administrācijas Vides, veselības un sabiedrības līdzdalības daļai sniedz atskaites par pašvaldības piešķirtā līdzfinansējuma un kopējā projekta finansējuma izlietojumu līgumā noteiktajā termiņā un kārtībā.

50. Līdzfinansējuma saņēmējs 2 (divu) nedēļu laikā pēc projekta īstenošanas beigu termiņa tiešsaistē, aizpildot Liepājas e-pakalpojumu sistēmā izvietoto atskaišu formu, iesniedz pārskatu par projekta īstenošanas gaitu, sasniegtajiem rezultātiem un atskaiti par piešķirtā pašvaldības līdzfinansējuma un kopējā projekta finansējuma izlietojumu, pievienojot maksājumus apliecinošus un citus pamatojošus dokumentus.

51. Liepājas Centrālās administrācijas Vides, veselības un sabiedrības līdzdalības daļai ir tiesības pieprasīt papildu informāciju no līdzfinansējuma saņēmēja.

52. Ja Projekts netiek īstenots noteiktajā termiņā vai atbilstoši apstiprinātajam Projektam, piešķirtais līdzfinansējums netiek izlietots paredzētajiem mērķiem, tiek fiksēti finanšu pārkāpumi, vai projekta īstenotājs nav iesniedzis projekta atskaiti līgumā noteiktajā termiņā, Komisija var lemt par piešķirtā līdzfinansējuma samazināšanu vai neatbilstoši izlietotā finansējuma atgūšanu.

**VIII. Noslēguma jautājums**

53. Atzīt par spēku zaudējušu Liepājas pilsētas domes 2019. gada 24. janvāra nolikumu Nr.3 “Nevalstisko organizāciju sociālās iekļaušanas veicināšanas projektu līdzfinansēšanas konkursa nolikums”.

|  |  |
| --- | --- |
| Priekšsēdētājs | Gunārs Ansiņš |